
                                     RAPORT

asupra  propunerii legislative pentru abrogarea alineatului (8) al articolului 9 din Legea nr.112/1995 pentru reglementarea situaţiei juridice a unor bunuri imobile cu destinaţia de locuinţe, trecute în proprietatea statului 
              În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere în fond, cu propunerea legislativă pentru abrogarea alineatului (8) al articolului 9 din Legea nr.112/1995 pentru reglementarea situaţiei juridice a unor bunuri imobile cu destinaţia de locuinţe, trecute în proprietatea statului, trimisă cu adresa nr.Pl-x 517 din 8 septembrie 2008 şi  înregistrată cu nr. 31/971 din 9 septembrie 2008.
               Senatul, în calitate de primă Cameră sesizată, a respins iniţiativa legislativă în şedinţa din 25 iunie  2008.

             Potrivit prevederilor art. 75 din Constituţia României, republicată, şi ale art. 92 alin.(9) pct.2 din Regulamentul Camerei Deputaţilor, republicat, Camera Deputaţilor  este  Cameră decizională. 
             Consiliul Legislativ, prin avizul nr.183 din 21.02.2008, a avizat negativ  propunerea legislativă.
             Guvernul, prin punctul de vedere  transmis cu adresa nr.869 din 10.04.2008, nu  susţine adoptarea acestei iniţiative legislative.
              Propunerea legislativă are ca obiect de reglementare abrogarea alineatului (8) al articolului 9 din Legea nr.112/1995 pentru reglementarea situaţiei juridice a unor bunuri imobile cu destinaţia de locuinţe, trecute în proprietatea statului, text care prevede interdicţia înstrăinării timp de 10 ani de la data cumpărării, a apartamentelor care nu se restituie în natură foştilor proprietari sau moştenitorilor acestora şi care au fost cumpărate de chiriaşi.
              În conformitate cu prevederile art.61 din Regulamentul Camerei Deputaţilor, republicat, membrii Comisiei au examinat propunerea legislativă, expunerea de motive şi documentele care o însoţesc, în şedinţa din 27 ianuarie        2009. La lucrările Comisiei au fost prezenţi, în calitate de invitaţi, doamna Rodica Constantinovici – secretar de stat la Ministerul Justiţiei şi Libertăţilor Cetăţeneşti şi doamna Ana Maria Valica – director, din partea Autorităţii Naţionale pentru Restituirea Proprietăţii.
              La dezbateri au fost prezenţi 18 deputaţi, din totalul de 25 membrii ai Comisiei juridice, de disciplină şi imunităţi . 
              În urma dezbaterilor, membrii Comisiei au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, Raportul de  respingere a propunerii legislative pentru abrogarea alineatului (8) al articolului 9 din Legea nr.112/1995 pentru reglementarea situaţiei juridice a unor bunuri imobile cu destinaţia de locuinţe, trecute în proprietatea statului, considerând că, restrângerea dreptului de dispoziţie asupra acestor locuinţe, invocată în expunerea de motive ca fiind neconformă cu dispoziţiile din Constituţie care reglementează dreptul de proprietate, este guvernată de principiul proporţionalităţii, consacrat de art.53 alin.(2) din legea fundamentală. Restrângerea exercitării dreptului de proprietate  prin îngrădirea dispoziţiei asupra unui bun, a fost prevăzută tocmai pentru acele persoane care, beneficiind de protecţia socială acordată de legiuitor, ar denatura scopul acesteia, vânzând un bun dobândit sub anumite condiţii.
                 În raport cu obiectul şi conţinutul reglementării, propunerea legislativă face parte din categoria legilor organice.
                          PREŞEDINTE,                              SECRETAR,
                          Daniel BUDA                             Gabriel ANDRONACHE

